એવા જ એક લાઇટ-હાઉસની આ વાત છે. ઇંગ્લેન્ડ દેશના સમુદ્રમાં એક લાઇટ-હાઉસ હતું. એ લાઇટ-હાઉસનો કર્મચારી એક દિવસે કોઈ કામ પ્રસંગે લંડન ગયો હતો. લાઇટ-હાઉસમાં તે કર્મચારીની પત્ની અને તેની તેર-ચૌદ વર્ષની પુત્રી બે જ જણાં હતાં. સંજોગવશાત્ એ જ દિવસે સમુદ્રમાં ભયંકર તોફાન શરૂ થયું. દિવસ તો જેમતેમ પસાર થઈ ગયો. રાત્રે પણ તોફાન ચાલુ રહ્યું. માતા અને પુત્રી ગ્રેસ ડાર્લિંગ જાગતાં બેસી રહ્યાં હતાં. રાત ધીરે ધીરે પસાર થઈ રહી હતી, ત્યાં અચાનક વાદળાં ફાટ્યાં હોય તેવો ભયાનક અવાજ સંભળાયો. તોપ ફૂટી હોય તેવો ભયંકર એ અવાજ હતો.